‘SLC’ดับข่าวหุ้นใหญ่ทิ้งหุ้นรอซื้อเพิ่มทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — บิ๊กโซลูชั่นฯ ออกโรงดับข่าว “วงศ์ชินศรี” ผู้ถือหุ้นใหญ่ทิ้งหุ้น 11% แค่บริหารพอร์ตรองรับการเพิ่มทุน 
นายอารักษ์ ราษฎร์บริหาร ประธานเจ้าหน้าที่บริหาร บริษัท โซลูชั่น คอนเนอร์ (1998) หรือ SLC เปิดเผยว่า นายธนพันธ์ วงศ์ชินศรี ผู้ถือหุ้นใหญ่ กรรมการและกรรมการอำนวยการ SLC ได้ขายหุ้นบางส่วน 70 ล้านหุ้น หรือ 11.50% จากที่ถือทั้งหมด 80 ล้านหุ้น หรือ 13.2% ซึ่งเป็นการขายในกระดานซื้อขายปกติ ไม่ได้ขายเฉพาะเจาะจงให้ผู้ใด 
การขายหุ้นไม่มีผลกระทบต่อการบริหารจัดการ แต่อาจมีผลกระทบกับโครงสร้างผู้ถือหุ้น 
นายอารักษ์ กล่าวว่า การขายหุ้นของนายธนพันธ์เป็นการบริหารจัดการพอร์ตลงทุนตามปกติ เพื่อรองรับการเพิ่มทุนรอบนี้ และยืนยันว่านายธนพันธ์จะเพิ่มสัดส่วนหุ้นภายหลังเพิ่มทุนจบแล้ว 
สำหรับนายธนพันธ์ ปัจจุบันดำรงตำแหน่งกรรมการผู้อำนวยการ SLC ซึ่งนายอารักษ์ กล่าวว่า ภายหลัง ขายหุ้น นายธนพันธ์ยังบริหารดูแลงานเต็มที่เช่นเดิม
“การขายหุ้นของคุณธนพันธ์ เป็นการบริหารพอร์ตลงทุน รองรับการเพิ่มทุน และหุ้นที่ขายเป็นการขายในตลาดหลักทรัพย์ ไม่ได้เจาะจงขายให้ใคร ขณะนี้จึงไม่ทราบว่าใครเข้ามาถือหุ้น” ผู้บริหาร กล่าว
แหล่งข่าวเปิดเผยว่า หุ้นที่นายธนพันธ์ขายออกเป็นการลดสัดส่วนและเปลี่ยนมือในกลุ่มผู้ถือหุ้นใหญ่ที่ไม่ต้องการลงทุนธุรกิจช่องข่าวดาวเทียมให้กับผู้ถือหุ้นที่สนใจลงทุน ซึ่งธุรกิจนี้ต้องใช้เงินทุนจำนวนมาก และใช้เวลาค่อนข้างนานในการคืนทุน
SLC เพิ่มทุนให้ผู้ถือหุ้นเดิมสัดส่วน 1 ต่อ 4 หุ้น ราคาหุ้นละ 0.10 บาท ซึ่งผู้ที่ซื้อหุ้นเพิ่มทุนยังได้สิทธิรับแจกใบสำคัญแสดงสิทธิซื้อหุ้น (วอร์แรนต์) ฟรี สัดส่วน 4 หุ้นใหม่ต่อ 1 วอร์แรนต์